Βίντεο από την επίθεσή τους στο συμβολαιογραφείο της Θηρεσίας Δάλλα ανήρτησαν τα μέλη του Ρουβίκωνα.

Οι αναρχικοί με καλυμμένα τα πρόσωπα με μάσκες έσπασαν τα τζάμια του γραφείου, με σφυριά κατέστρεψαν τους υπολογιστές και τα φωτοτυπικά μηχανήματα, ενω έντρομοι οι υπάλληλοι του γραφείου παρακολουθούσαν την καταστροφή. Την επιθεσή τους ανακοίνωσαν με ανάρτησή τους στο indymedia.

Αναλυτικά η ανακοίνωση του Ρουβίκωνα στην ιστοσελίδα του αναρχικού χώρου έχει ως εξής:

«Δεν είναι περίοδος για μακροσκελείς θεωρητικές αναλύσεις. Όταν χιλιάδες άνθρωποι της τάξης μας απειλούνται με κατασχέσεις σπιτιών είναι η ώρα για δράση.

Όσοι συμμετέχουν σε διαδικασίες εξώσεων, κατασχέσεων και πλειστηριασμών των λαικών κατοικιών θα βιώνουνε και την αντίδραση των από τα κάτω. Σήμερα λίγο μετά της 10 το πρωί επιτεθήκαμε στο συμβολαιογραφείο της Δάλλας Πολυζώη Θηρεσία.

Η συγκεκριμένη συμβολαιογράφος συμμετέχει σε πλειστηριασμούς ακόμα και πρώτων κατοικιών ήδη από τις αρχές των διαδικασιών. Όσο για τον ισχυρισμό τους πως δε συμμετέχουν σε πλειστηριασμούς να γνωρίζουν στο συγκεκριμένο γραφείο πως δεν ξεγελιόμαστε και είμαστε πάντα βέβαιο για τις κινήσεις και τις δράσεις μας».